বগুড়া অফিস বগুড়া-নওগাঁ সড়কের বগুড়ার এরুলিয়া বাজারের নিকট দ্রুতগামী বাসের চাকায় পিষ্ট হয়ে দুইজন স্কুল ছাত্রী নিহত হয়েছে। বাস চাপায় নিহত শিশু শ্রেণীর দুই ছাত্রী এরুলিয়া আইডিয়াল একাডেমীর ইয়াসমিন ও রিফা। স্থানীয় লোকজন প্রায় দুইঘণ্টা নওগাঁ-বগুড়া সড়ক অবরোধ করে রাখে। এরুলিয়া বাজারে স্পিড ব্রেকার নির্মাণের দাবি জানায়। পুলিশ ও এরুলিয়া ইউপি চেয়ারম্যান আব্দুল লতিফ পরিস্থিতি শান্ত করে। স্পিড ব্রেকার নির্মাণের আশ্বাস দিলে অবরোধ তুলে নেয়া হয়। নিহত দুই ছাত্রী ইয়াসমিন ও রিফা এরুলিয়া  সংলগ্ন অমবাড়িয়া গ্রামের ইনসান আলী ও ইসরাইলের কন্যা।